Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets forordning som ændrer det ændrede forslag til Europa-Parlamentets og Rådets forordning om ændring af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne"

(KOM(2003) 207 endelig - 2001/0140 (COD))

(2003/C 220/14)

Rådet for Den Europæiske Union besluttede den 28. maj 2003 under henvisning til EF-traktatens artikel 80, stk. 2, at anmode om Det Europæiske Økonomiske og Sociale Udvalgs udtalelse om det ovennævnte emne.

EØSU's præsidium henviste den 17. juni 2003 det forberedende arbejde til Den Faglige Sektion for Transport, Energi, Infrastruktur og Informationssamfundet.

På grund af sagens hastende karakter besluttede Det Europæiske Økonomiske og Sociale Udvalg på sin 400. plenarforsamling af 18. og 19. juni 2003, mødet den 18. juni, at udpege Bo Green til hovedordfører, hvorefter det vedtog følgende udtalelse med 64 stemmer for og 2 hverken for eller imod.

1. Baggrund

1.1. Ifølge artikel 10, stk. 3, i Rådets forordning (EØF) nr. 95/93(1) berettiger ankomst- og afgangstidspunkter, der tildeles et luftfartsselskab, ikke dette luftfartsselskab til samme serie ankomst- og afgangstidspunkter i næste tilsvarende fartplansæson, medmindre luftfartsselskabet kan dokumentere, at det har anvendt dem i mindst 80 % af tiden i den periode, for hvilken de var blevet tildelt. I artikel 10, stk. 5, bestemmes det, at hvis det ikke kan vises, at 80 % af slotsserien er blevet udnyttet, skal alle slots i den pågældende serie anbringes i puljen, medmindre den manglende udnyttelse kan begrundes ("use-it-or-lose-it"-reglen).

1.2. Krigen mod Irak, der blev påbegyndt i marts 2003, og den efterfølgende politiske udvikling samt udbruddet af SARS, Severe Acute Respiratory Syndrome, har haft alvorlige følger for luftfartsselskabernes virksomhed og har medført et betydeligt fald i efterspørgslen i starten af sommerfartplansæsonen 2003.

1.3. For at sikre, at manglende udnyttelse af tildelte ankomst- og afgangstidspunkter for denne sæson ikke fører til, at luftfartsselskaber mister deres rettigheder til disse tidspunkter, er der behov for klart og entydigt at slå fast, at den væbnede konflikt medfører en negativ påvirkning af disse fartplansæsoner.

1.4. Derfor foreslår Kommissionen, at der indsættes en ny artikel 10b i forordningen, ifølge hvilken koordinatorerne accepterer, at luftfartsselskaberne, når de tilskriver den manglende udnyttelse af de ankomst- og afgangstidspunkter, de har fået tildelt i sommerfartplansæsonen 2003, til fjendtlighederne i Irak, tildeles de samme ankomst- og afgangstidspunkter for den næste tilsvarende fartplansæson (sommer 2004).

1.5. Forslagets timing er afgørende. Det er nødvendigt, at de foreslåede bestemmelser træder i kraft inden den 15. september 2003, hvor udnyttelsesgraden for hævdvundne slots for den pågældende sæson beregnes, så koordinatorer og luftfartsselskaber har mulighed for at beskytte uudnyttede slots.

2. Generelle bemærkninger og konklusioner

2.1. EØSU henviser til sine bemærkninger om slotstildeling for 2003 som en følge af 11. september 2001(2). EØSU er enigt i Kommissionens forslag, for så vidt som det tager højde for de særlige omstændigheder og giver koordinatorerne juridisk sikkerhed.

2.2. Koordinatorerne risikerede i realiteten at blive retsforfulgt, før "use-it-or-lose-it"-reglen blev klart og utvetydigt defineret.

2.3. Samtidig giver forslaget selskaberne sikkerhed i planlægningen.

2.4. EØSU henleder dog institutionernes opmærksomhed på, at beskyttelse af luftfartsselskabernes slots ikke må skabe illoyal konkurrence og holde nye selskaber ude fra markedet.

Bruxelles, den 18. juni 2003.

Roger Briesch

Formand for

Det Europæiske Økonomiske og Sociale Udvalg

(1) Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne (EFT L 14 af 22.1.1993, s. 1) - EØSU's udtalelse: EFT C 339 af 31.12.1991, s. 41.

(2) Forslag til Europa-Parlamentets og Rådets forordning om ændring af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne - EØSU's udtalelse: EFT C 125 af 27.5.2002, s. 74.